RO Jurnalul Oficial al Uniunii Europene L 315/1

REGULAMENTUL (UE) NR. 1193/2011 AL COMISIEI

din 18 noiembrie 2011

de creare a registrului Uniunii pentru perioada de comercializare care începe la 1 ianuarie 2013 și perioadele de comercializare ulterioare ale schemei UE de comercializare a certificatelor de emisii în conformitate cu Directiva 2003/87/CE a Parlamentului European și a Consiliului și cu Decizia nr. 280/2004/CE a Parlamentului European și a Consiliului și de modificare a Regulamentelor (CE) nr. 2216/2004 și (UE) nr. 920/2010 ale Comisiei

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 19,

având în vedere Decizia nr. 280/2004/CE a Parlamentului European și a Consiliului din 11 februarie 2004 privind un mecanism de monitorizare a emisiilor de gaze cu efect de seră în cadrul Comunității și de punere în aplicare a Protocolului de la Kyoto (2), în special articolul 6 alineatul (1) primul paragraf a doua teză,

după consultarea Autorității Europene pentru Protecția Datelor,

întrucât:

(1) Articolul 19 alineatul (1) din Directiva 2003/87/CE prevede ca toate certificatele de emisii eliberate începând de la 1 ianuarie 2012 să fie păstrate într-un registru al Uniunii, în conturi gestionate de statele membre. Regulamentul (UE) nr. 920/2010 al Comisiei din 7 octombrie 2010 privind un sistem standardizat și securizat de registre în conformitate cu Directiva 2003/87/CE a Parlamentului European și a Consiliului și cu Decizia nr. 280/2004/CE a Parlamentului European și a Consiliului (3) prevede un astfel de registru al Uniunii.

(2) Directiva 2003/87/CE a fost substanțial modificată prin Directiva 2009/29/CE a Parlamentului European și a Consiliului (4), care prevede schimbări majore în sistemul de registre. Modificările se aplică de la perioada de comercializare care începe în 2013. În prezent nu există niciun acord internațional care să înlocuiască Protocolul de la Kyoto, aplicabil statelor membre după 2012. Certificatele pentru aviație se vor licita începând cu 2012 în temeiul Regulamentului (UE) nr. 1031/2010 al Comisiei (5), în același mod ca și certificatele generale. Prin urmare, în scopuri de claritate și urgență, trebuie adoptat un nou regulament în temeiul articolului 19 din Directiva 2003/87/CE, aplicabil perioadei de comercializare a schemei UE de comercializare a certificatelor de emisii care începe la 1 ianuarie 2013 și perioadelor ulterioare. Acesta ar trebui să se aplice, de asemenea, în cazul certificatelor pentru aviație care urmează să fie licitate în 2012.

(3) Regulamentul (CE) nr. 2216/2004 al Comisiei din 21 decembrie 2004 privind un sistem de registre standardizat și securizat în conformitate cu Directiva 2003/87/CE a Parlamentului European și a Consiliului și cu Decizia nr. 280/2004/CE a Parlamentului European și a Consiliului (6), precum și Regulamentul (UE) nr. 920/2010 trebuie să se aplice în continuare în paralel pentru perioada de comercializare 2008-2012 și pentru obligațiile care decurg din Protocolul de la Kyoto. Regulamentele (CE) nr. 2216/2004 și (UE) nr. 920/2010 trebuie modificate în vederea punerii în aplicare a unor dispoziții urgente privind securitatea și a altor îmbunătățiri, cu efect imediat.

(4) Pentru a se asigura faptul că unitățile și certificatele Kyoto pot fi păstrate în aceleași conturi ale registrului Uniunii, registrul Uniunii trebuie să respecte specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto, adoptate prin Decizia 12/CMP.1 a Conferinței părților la UNFCCC, care funcționează ca reuniune a părților la Protocolul de la Kyoto.

(5) Articolul 20 din Directiva 2003/87/CE prevede crearea unui registru independent de tranzacții, registrul de tranzacții al Uniunii Europene (EUTL), în care să se înregistreze emiterea, transferul și anularea certificatelor. Articolul 6 alineatul (2) din Decizia nr. 280/2004/CE prevede că informațiile privind operațiunile de emitere, deținere, transfer, achiziție, anulare și retragere a părților dintr-o cantitate atribuită, a unităților de reducere a emisiilor și a reducerilor de emisii care au fost omologate, precum și de reportare a părților dintr-o cantitate atribuită, a unităților de reducere a emisiilor și a reducerilor de emisii care au fost omologate trebuie puse la dispoziția registrului de tranzacții.

(6) Articolul 6 din Decizia nr. 280/2004/CE prevede că Uniunea Europeană și statele sale membre trebuie să aplice specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto, adoptate prin Decizia 12/CMP.1 pentru înființarea și funcționarea registrelor și a EUTL.

(7) Registrul Uniunii trebuie să conțină conturile necesare punerii în aplicare a dispozițiilor Directivei 2003/87/CE. Fiecare cont trebuie creat în conformitate cu procedurile standardizate, pentru a asigura integritatea sistemului de registre și accesul public la informațiile deținute în acest sistem. Certificatele trebuie emise în registrul Uniunii.

(8) Tranzacțiile cu certificate în cadrul registrului Uniunii trebuie să se desfășoare printr-o legătură de comunicare care să implice EUTL, în timp ce tranzacțiile cu unități Kyoto trebuie să desfășoare printr-o legătură de comunicare care să implice atât EUTL, cât și registrul internațional al tranzacțiilor (ITL) al Convenției-cadru a Organizației Națiunilor Unite asupra schimbărilor climatice (UNFCCC).

(9) Este necesar ca EUTL să efectueze controale automatizate ale tuturor proceselor din sistemul de registre privind certificatele, emisiile verificate, conturile și unitățile Kyoto, iar ITL să efectueze controale automatizate ale proceselor care implică unitățile Kyoto, pentru a se asigura că nu există nereguli. Procesele care nu trec de aceste controale trebuie oprite, pentru a se asigura că tranzacțiile din cadrul sistemului de registre al Uniunii sunt în conformitate cu cerințele Directivei 2003/87/CE, precum și cu cerințele elaborate în temeiul UNFCCC și al Protocolului de la Kyoto.

(10) Pentru a proteja securitatea informațiilor deținute în sistemul integrat de registre și pentru a se evita fraudele, este necesar să se aplice cerințe adecvate și armonizate în ceea ce privește deschiderea de conturi, autentificarea și drepturile de acces. De asemenea, trebuie să se prevadă reexaminarea acestor cerințe în viitor, pentru a se asigura eficacitatea acestora, ținând în același timp seama de proporționalitate. Trebuie să se păstreze înregistrări privind toate procesele, operatorii și persoanele din sistemul de registre.

(11) Administratorul central trebuie să se asigure că întreruperile în funcționarea sistemului de registre sunt minime, luând toate măsurile rezonabile pentru a asigura disponibilitatea registrului Uniunii și a EUTL și punând la dispoziție sisteme și proceduri solide pentru protejarea tuturor informațiilor relevante.

(12) Deoarece atât certificatele, cât și unitățile Kyoto există doar în stare dematerializată și sunt fungibile, dreptul de proprietate asupra unui certificat sau asupra unei unități Kyoto trebuie să fie stabilit prin existența lor în contul registrului Uniunii în care sunt păstrate. Mai mult, pentru a reduce riscurile asociate cu anularea tranzacțiilor introduse într-un registru și perturbarea în consecință a sistemului și a pieței pe care o astfel de anulare o poate provoca, este necesar să se asigure că certificatele și unitățile Kyoto sunt complet fungibile. În special, tranzacțiile nu pot fi anulate, revocate sau invalidate, altfel decât este stabilit în regulile de funcționare ale registrului, după un anumit moment prevăzut de regulile respective. Nicio dispoziție a prezentului regulament nu trebuie să împiedice un titular de cont sau o parte terță să își exercite sau să revendice un drept de recuperare sau restituire prevăzut de lege rezultat dintr-o tranzacție care a intrat în sistem, de exemplu, în caz de eroare tehnică sau fraudă, atât timp cât aceasta nu are ca rezultat anularea, revocarea sau invalidarea tranzacției. În plus, trebuie ca achiziționarea de bună credință a unui certificat sau a unei unități Kyoto să fie protejată.

(13) Întrucât ar putea fi de dorit să se prevadă tipuri suplimentare de conturi sau alte mijloace care ar facilita deținerea de certificate sau de unități Kyoto în numele unor terțe părți sau constituirea unei garanții asupra acestora, aceste aspecte trebuie examinate în contextul unei viitoare revizuiri a prezentului regulament.

(14) În conformitate cu Directiva 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu și de abrogare a Directivei 90/313/CEE a Consiliului (7) și cu Decizia 13/CMP.1, trebuie publicate în mod periodic rapoarte specifice pentru a se asigura că publicul are acces la informațiile păstrate în cadrul sistemului integrat de registre, sub rezerva anumitor cerințe de confidențialitate.

(15) Legislația Uniunii privind protecția persoanelor fizice în ceea ce privește prelucrarea datelor cu caracter personal și libera circulație a acestor date, în special Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (8), Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (9) și Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (10) trebuie respectată în cazul în care aceasta este aplicabilă informațiilor păstrate și prelucrate în conformitate cu prezentul regulament.

(16) Măsurile prevăzute de prezentul regulament sunt conforme cu avizul Comitetului privind schimbările climatice,

ADOPTĂ PREZENTUL REGULAMENT:

CAPITOLUL I

OBIECT, DOMENIU DE APLICARE ȘI DEFINIȚII

Articolul 1

Obiect

Prezentul regulament stabilește cerințe generale și în materie de gestionare și menținere privind registrul Uniunii, pentru perioada de comercializare care începe la 1 ianuarie 2013 și pentru perioadele ulterioare, și privind registrul independent de tranzacții prevăzut la articolul 20 alineatul (1) din Directiva 2003/87/CE.

De asemenea, regulamentul prevede un sistem de comunicare între registrul Uniunii și registrul independent de tranzacții (ITL).

Articolul 2

Domeniu de aplicare

Prezentul regulament se referă la certificatele create pentru perioada de comercializare a schemei UE de comercializare a certificatelor de emisii care începe la 1 ianuarie 2013 și pentru perioadele următoare.

De asemenea, regulamentul se referă la certificatele pentru aviație care urmează să fie licitate și au fost create pentru perioada de comercializare 1 ianuarie 2012-31 decembrie 2012.

Articolul 3

Definiții

Cu excepția cazului în care se prevede altfel, pentru termenii utilizați în prezentul regulament se aplică definițiile prevăzute în Directiva 2003/87/CE. Se aplică, de asemenea, definițiile prevăzute la articolul 3 din Regulamentul (UE) nr. 1031/2010 și la articolul 3 din Decizia 2011/278/UE a Comisiei (11). Se aplică, de asemenea, definițiile următoare:

1. „titular de cont” înseamnă o persoană fizică sau juridică, care deține un cont în sistemul de registre;

2. „administrator central” înseamnă persoana desemnată de Comisie în conformitate cu articolul 20 din Directiva 2003/87/CE;

3. „autoritate competentă” înseamnă autoritatea sau autoritățile desemnate de un stat membru în conformitate cu articolul 18 din Directiva 2003/87/CE;

4. „platformă externă” înseamnă un sistem extern securizat conectat la registrul Uniunii în vederea automatizării funcțiilor registrului Uniunii;

5. „verificator” înseamnă un verificator astfel cum este definit în secțiunea 2 punctul 5 litera (m) din anexa I la Decizia 2007/589/CE a Comisiei (12);

6. „unități de cantitate atribuită” sau „AAU” înseamnă unități emise în conformitate cu articolul 7 alineatul (3) din Decizia nr. 280/2004/CE;

7. „certificate pentru aviație” sau „aEUA” înseamnă certificate create în conformitate cu articolul 3c alineatul (2) din Directiva 2003/87/CE;

8. „certificate generale” sau „EUA” înseamnă toate celelalte certificate create în conformitate cu Directiva 2003/87/CE;

9. „CER pe termen lung” sau „lCER” înseamnă o unitate emisă pentru o activitate de proiect de împădurire sau de reîmpădurire în temeiul CDM, care, sub rezerva Deciziei 5/CMP.1 a Conferinței părților care funcționează ca reuniune a părților la Protocolul de la Kyoto, expiră la sfârșitul perioadei de contabilizare a reducerilor de emisii aferente activității de proiect de împădurire sau de reîmpădurire în temeiul CDM pentru care a fost emisă;

10. „unitate de eliminare” (RMU) înseamnă o unitate emisă în temeiul articolului 3 din Protocolul de la Kyoto;

11. „CER temporară” sau „tCER” înseamnă o unitate emisă pentru o activitate de proiect de împădurire sau de reîmpădurire în temeiul CDM, care, sub rezerva Deciziei 5/CMP.1, expiră la sfârșitul perioadei de angajament prevăzute de Protocolul de la Kyoto care urmează perioadei în care a fost emisă;

12. „unități Kyoto” înseamnă unități AAU, ERU, CER, RMU, lCER și tCER;

13. „proces” înseamnă un mijloc tehnic automat de efectuare a unei acțiuni legate de un cont sau de o unitate într-un registru;

14. „tranzacție” înseamnă un proces din cadrul registrului Uniunii care include transferul unui certificat sau al unei unități Kyoto dintr-un cont în altul;

15. „restituire” înseamnă contabilizarea unui certificat sau a unei unități Kyoto de către un operator sau operator de aeronave comparativ cu emisiile verificate ale instalației sau aeronavei sale;

16. „anulare” înseamnă eliminarea definitivă a unei unități Kyoto de către deținător fără contabilizarea acesteia în raport cu emisiile verificate;

17. „eliminare” înseamnă eliminarea definitivă a unui certificat de către deținător fără contabilizarea acestuia în raport cu emisiile verificate;

18. „retragere” înseamnă contabilizarea unei unități Kyoto de către o parte la Protocolul de la Kyoto în raport cu emisiile raportate ale părții respective;

19. „spălare de bani” are aceeași definiție ca la articolul 1 alineatul (2) din Directiva 2005/60/CE a Parlamentului European și a Consiliului (13);

20. „infracțiune gravă” are aceeași definiție ca la articolul 3 punctul 5 din Directiva 2005/60/CE;

21. „finanțarea terorismului” are aceeași definiție ca la articolul 1 alineatul (4) din Directiva 2005/60/CE;

22. „administrator național” înseamnă entitatea responsabilă de gestionarea, în numele unui stat membru, a unei serii de conturi de utilizatori care se află sub jurisdicția unui stat membru în registrul Uniunii, desemnat în conformitate cu articolul 7;

23. „director” înseamnă persoanele care conduc efectiv operațiunile de zi cu zi ale unei persoane juridice;

24. „CET (ora Europei Centrale)” înseamnă ora de vară a Europei Centrale în timpul perioadei de vară, astfel cum este definită la articolele 1, 2 și 3 din Directiva 2000/84/CE a Parlamentului European și a Consiliului (14).

CAPITOLUL II

SISTEMUL DE REGISTRE

Articolul 4

Registrul Uniunii

(1) Prezentul regulament instituie un registru al Uniunii pentru perioada de comercializare a schemei UE de comercializare a certificatelor de emisii care începe la 1 ianuarie 2013 și pentru perioadele ulterioare.

(2) Administratorul central gestionează și menține registrul Uniunii.

(3) Statele membre folosesc registrul Uniunii în scopul îndeplinirii obligațiilor care le revin în temeiul articolului 19 din Directiva 2003/87/CE și în vederea asigurării unei contabilizări precise a certificatelor din domeniul de aplicare a prezentului regulament. Registrul Uniunii furnizează administratorilor naționali și titularilor de cont procesele stabilite prin prezentul regulament.

(4) Registrul Uniunii trebuie să fie conform cu specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto, elaborate în conformitate cu Decizia 12/CMP.1, și cu cerințele de hardware, de rețea, de software și de securitate stabilite în specificațiile tehnice și privind schimbul de date prevăzute la articolul 79.

Articolul 5

Registrul de tranzacții al Uniunii Europene

(1) Prezentul regulament instituie, în conformitate cu articolul 20 din Directiva 2003/87/CE, un registru de tranzacții al Uniunii Europene (EUTL) sub forma unei baze de date electronice standardizate, pentru tranzacțiile care fac obiectul prezentului regulament. EUTL va servi, de asemenea, la înregistrarea tuturor informațiilor privind deținerile și transferurile de unități Kyoto puse la dispoziție în conformitate cu articolul 6 alineatul (2) din Decizia nr. 280/2004/CE.

(2) Administratorul central gestionează și menține EUTL în conformitate cu dispozițiile prezentului regulament.

(3) EUTL permite verificarea și înregistrarea tuturor proceselor menționate în prezentul regulament și este conform cu specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto, elaborate în conformitate cu Decizia 12/CMP.1, precum și cu cerințele de hardware, de rețea și de software stabilite în specificațiile tehnice și privind schimbul de date prevăzute la articolul 79.

(4) EUTL permite înregistrarea tuturor proceselor descrise în capitolele III-V.

Articolul 6

Legături de comunicare între registre, ITL și EUTL

(1) Registrul Uniunii trebuie să mențină o legătură de comunicare cu registrul internațional al tranzacțiilor (ITL) în scopul comunicării tranzacțiilor prin care se transferă unități Kyoto.

(2) De asemenea, EUTL menține o legătură de comunicare cu ITL în scopul înregistrării și verificării transferurilor menționate la alineatul (1).

(3) Registrul Uniunii menține, de asemenea, o legătură de comunicare directă cu EUTL în scopul verificării și înregistrării tranzacțiilor prin care se transferă certificate și a proceselor de gestionare a conturilor stabilite în capitolul III. Toate tranzacțiile care implică certificate se efectuează în cadrul registrului Uniunii și se înregistrează și se verifică de către EUTL.

(4) Administratorul central poate stabili o legătură de comunicare restrânsă între EUTL și registrul unui stat în curs de aderare, cu scopul de a permite ca registrele să comunice cu ITL prin EUTL și să înregistreze în EUTL datele privind emisiile verificate ale operatorilor. Registrele respective trebuie să finalizeze cu succes toate procedurile de testare și inițializare necesare pentru registre înainte de stabilirea unei astfel de legături de comunicare.

Articolul 7

Administratori

(1) Fiecare stat membru desemnează un administrator național. Statul membru accesează și gestionează conturile proprii și conturile din registrul Uniunii aflate sub jurisdicția sa, prin intermediul administratorului său național.

(2) Statele membre și Comisia se asigură că nu există niciun conflict de interese între administratorii naționali, administratorul central și titularii de conturi.

(3) Fiecare stat membru adresează o notificare Comisiei cu privire la identitatea și datele de contact ale administratorului său național, inclusiv un număr de telefon pentru situații de urgență care să fie folosit în cazul unui incident de securitate.

(4) Comisia coordonează punerea în aplicare a prezentului regulament împreună cu administratorii naționali ai fiecărui stat membru și cu administratorul central. În special, Comisia consultă grupul de lucru al administratorilor aferent Comitetului privind schimbările climatice cu privire la aspectele și procedurile legate de gestionarea registrelor și de punerea în aplicare a prezentului regulament. Până la 31 martie 2012, grupul de lucru al administratorilor convine asupra termenilor de cooperare între administratorul central și administratorii naționali, care includ procedurile comune de gestionare în vederea punerii în aplicare a prezentului regulament și procedurile de gestionare a modificărilor și a incidentelor pentru registrul Uniunii, precum și specificațiile tehnice privind funcționarea și fiabilitatea registrului Uniunii și a EUTL. Regulamentul de procedură al grupului de lucru al administratorilor se adoptă de către Comitetul privind schimbările climatice.

(5) Administratorul central, autoritățile competente și administratorii naționali efectuează numai procesele necesare pentru îndeplinirea funcțiilor care le revin.

CAPITOLUL III

CONTURI

SECȚIUNEA 1

Dispoziții aplicabile tuturor conturilor

Articolul 8

Conturi

(1) Registrul Uniunii conține conturile specificate în anexa I.

(2) Tipurile de unități care pot fi deținute în fiecare tip de cont sunt prevăzute în anexa I.

Articolul 9

Starea conturilor

(1) Starea conturilor poate fi una dintre următoarele: deschis, blocat, exclus sau închis.

(2) Din conturile blocate nu se poate iniția niciun proces, cu excepția restituirii de unități, a introducerii de emisii verificate și a actualizării detaliilor contului.

(3) Din conturile închise nu se poate iniția niciun proces. Un cont închis nu poate fi redeschis și nu poate achiziționa unități.

(4) În urma excluderii unei instalații din schema Uniunii în temeiul articolului 27 din Directiva 2003/87/CE, administratorul național pune contul de depozit al operatorului respectiv în starea „exclus” pe durata excluderii.

(5) În urma notificării de către autoritatea competentă a faptului că zborurile unui operator de aeronave nu mai sunt incluse în schema Uniunii în conformitate cu anexa I la Directiva 2003/87/CE, administratorul național pune contul de depozit al operatorului aerian respectiv în starea „exclus”, până când autoritatea competentă notifică faptul că zborurile operatorului de aeronave sunt incluse din nou în schema Uniunii.

Articolul 10

Administrarea conturilor

(1) Fiecare cont are un administrator care este responsabil de administrarea contului în numele unui stat membru sau în numele Uniunii.

(2) Administratorul unui cont este stabilit pentru fiecare tip de cont, astfel cum reiese din anexa I.

(3) Administratorul unui cont are responsabilitatea de a deschide un cont, de a-l suspenda, de a limita accesul la el sau de a-l închide, de a aproba reprezentanții autorizați, de a permite modificarea detaliilor contului pentru care este necesară aprobarea administratorului și de a iniția tranzacții dacă acest lucru este solicitat de titularul de cont în conformitate cu articolul 21 alineatul (5).

(4) Administratorul poate impune titularilor de cont și reprezentanților aferenți să accepte respectarea unor termeni și condiții rezonabile conforme cu prezentul regulament.

(5) Conturile sunt guvernate de legile statului membru al administratorului și țin de jurisdicția acestuia, iar unitățile deținute în acestea se consideră a fi situate pe teritoriul statului membru respectiv.

Articolul 11

Notificări din partea administratorului central

Administratorul central adresează o notificare reprezentanților unui cont și administratorului cu privire la inițierea și finalizarea sau sistarea oricărui proces legat de cont și cu privire la modificarea stării contului, printr-un mecanism automat descris în specificațiile tehnice și privind schimbul de date prevăzute la articolul 79.

SECȚIUNEA 2

Deschiderea și actualizarea conturilor

Articolul 12

Deschiderea conturilor de gestionare

Administratorul central deschide toate conturile de gestionare din registrul Uniunii în termen de 20 de zile lucrătoare de la primirea informațiilor prevăzute în anexa II.

Articolul 13

Deschiderea în registrul Uniunii a unui cont de livrare pentru licitații

(1) Un adjudecător, o platformă de licitație, un sistem de compensare sau un sistem de decontare, astfel cum sunt definite în Regulamentul (UE) nr. 1031/2010, poate depune la administratorul național o cerere de deschidere în registrul Uniunii a unui cont de livrare pentru licitații. Persoana care solicită deschiderea contului furnizează informațiile prevăzute în anexa III.

(2) În termen de 20 de zile lucrătoare de la primirea tuturor informațiilor în conformitate cu alineatul (1) și în conformitate cu articolul 22, administratorul național deschide în registrul Uniunii contul de livrare pentru licitații sau informează persoana care solicită deschiderea contului că se refuză deschiderea contului în temeiul articolului 20.

Articolul 14

Deschiderea în registrul Uniunii a conturilor de depozit pentru operatori

(1) În termen de 20 de zile lucrătoare de la intrarea în vigoare a unei autorizații privind emisiile de gaze cu efect de seră, autoritatea competentă sau operatorul îi furnizează administratorului național al statului membru informațiile prevăzute în anexa V și solicită administratorului național deschiderea în registrul Uniunii a unui cont de depozit pentru operatori.

(2) În termen de 20 de zile lucrătoare de la primirea tuturor informațiilor în conformitate cu alineatul (1) și în conformitate cu articolul 22, administratorul național deschide în registrul Uniunii, pentru fiecare instalație, câte un cont de depozit pentru operatori sau informează persoana care solicită deschiderea contului că se refuză deschiderea contului în temeiul articolului 20.

Articolul 15

Deschiderea în registrul Uniunii a conturilor de depozit pentru operatorii de aeronave

(1) În termen de 20 de zile lucrătoare de la aprobarea planului de monitorizare a unui operator de aeronave, autoritatea competentă sau operatorul de aeronave furnizează administratorului național pertinent informațiile prevăzute în anexa VI și solicită administratorului național deschiderea în registrul Uniunii a unui cont de depozit pentru operatori de aeronave.

(2) Fiecare operator de aeronave deține un cont de depozit pentru operatori de aeronave.

(3) În termen de 40 de zile lucrătoare de la primirea tuturor informațiilor în conformitate cu alineatul (1) și în conformitate cu articolul 22, administratorul național deschide în registrul Uniunii, pentru fiecare operator de aeronave, câte un cont de depozit pentru operatori de aeronave sau informează persoana care solicită deschiderea contului că se refuză deschiderea contului în temeiul articolului 20.

(4) Starea conturilor de depozit pentru operatorii de aeronave poate fi schimbată de la „blocat” la „deschis” în urma introducerii de emisii verificate, conform articolului 32 alineatele (1)-(5), și a unei cifre a stării conformității mai mare sau egală cu 0, calculată în conformitate cu articolul 34 alineatul (1). Starea contului se poate de asemenea schimba în „deschis” mai devreme, în urma primirii de către administratorul național a unei cereri din partea titularului contului în care acesta solicită activarea contului pentru tranzacționare, cu condiția ca cererea să conțină, cel puțin, oricare dintre elementele necesare prevăzute în specificațiile tehnice și privind schimbul de date de la articolul 79.

Articolul 16

Deschiderea în registrul Uniunii a conturilor de tranzacționare și de depozit personale

(1) Cererea de deschidere în registrul Uniunii a unui cont de tranzacționare sau a unui cont de depozit personal se înaintează administratorului național de către viitorul titular al contului. Viitorul titular al contului furnizează informațiile solicitate de administratorul național, care cuprind cel puțin informațiile prevăzute în anexa III.

(2) Statul membru al administratorului național poate solicita, drept condiție pentru deschiderea unui cont de tranzacționare sau de depozit personal, ca viitorii titulari de cont să fie rezidenți permanenți sau să fie înregistrați în statul membru al administratorului național care gestionează contul.

(3) Statul membru al administratorului național poate solicita, drept condiție pentru deschiderea unui cont de tranzacționare sau de depozit personal, ca viitorii titulari de cont să fie înregistrați în scopuri de TVA în statul membru al administratorului național al contului.

(4) În termen de 20 de zile lucrătoare de la primirea tuturor informațiilor în conformitate cu alineatul (1) și în conformitate cu articolul 22, administratorul național deschide în registrul Uniunii un cont de tranzacționare sau un cont de depozit personal sau informează persoana care solicită deschiderea contului că se refuză deschiderea contului în temeiul articolului 20.

Articolul 17

Deschiderea în registrul Uniunii a conturilor de depozit naționale

Autoritatea competentă a unui stat membru însărcinează administratorul național să deschidă în registrul Uniunii un cont de depozit național în termen de 20 de zile lucrătoare de la primirea informațiilor prevăzute în anexa II.

Articolul 18

Deschiderea în registrul Uniunii a conturilor pentru platforme externe

(1) Platformele externe pot înainta o cerere de deschidere în registrul Uniunii a unui cont pentru platforme externe. Cererea se înaintează administratorului național. Persoana care solicită deschiderea contului furnizează informațiile solicitate de administratorul național. Printre aceste informații se numără cel puțin informațiile prevăzute în anexa III și dovezi ale faptului că platforma externă asigură un nivel de securitate echivalent sau mai mare decât nivelul de securitate asigurat de registrul Uniunii în conformitate cu prezentul regulament.

(2) Administratorii naționali se asigură că platformele externe respectă cerințele tehnice și de securitate descrise în specificațiile tehnice și privind schimbul de date prevăzute la articolul 79.

(3) În termen de 20 de zile lucrătoare de la primirea tuturor informațiilor în conformitate cu alineatul (1) și în conformitate cu articolul 22, administratorul național deschide în registrul Uniunii un cont pentru platforme externe sau informează administratorul central sau persoana care solicită deschiderea contului că se refuză deschiderea contului în temeiul articolului 20.

(4) Nu este necesară aprobarea unui reprezentant autorizat suplimentar în conformitate cu articolul 21 alineatul (3) pentru a iniția o tranzacție, în cazul tranzacțiilor inițiate de platformele externe care beneficiază de scutire în acest sens. O platformă externă poate fi scutită de administratorul național în urma unei cereri scrise, dacă platforma externă furnizează dovezi că a instituit măsuri de securitate care oferă un nivel de protecție cel puțin echivalent cu cel solicitat de cerința de la articolul 21 alineatul (3). Cerințele tehnice și de securitate minime sunt stabilite în specificațiile tehnice și privind schimbul de date prevăzute la articolul 79. Administratorul național în cauză notifică fără întârziere Comisiei aceste cereri. Scutirile acordate în temeiul prezentului alineat sunt făcute publice de către Comisie.

Articolul 19

Deschiderea în registrul Uniunii a conturilor de verificatori

(1) Cererea de deschidere în registrul Uniunii a unui cont de verificator se înaintează administratorului național. Persoana care solicită deschiderea contului furnizează informațiile solicitate de administratorul național, inclusiv informațiile prevăzute în anexa II și în anexa IV.

(2) În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și în conformitate cu articolul 22, administratorul național deschide în registrul Uniunii un cont de verificator sau informează persoana care solicită deschiderea contului că se refuză deschiderea contului în temeiul articolului 20.

Articolul 20

Refuzul de a deschide un cont

(1) Administratorul național verifică dacă informațiile și documentele transmise în vederea deschiderii contului sunt complete, actualizate, exacte și reale.

(2) Un administrator național poate refuza deschiderea unui cont:

(a) dacă informațiile și documentele furnizate sunt incomplete, neactualizate, inexacte sau false;

(b) dacă persoana care solicită deschiderea contului sau, în cazul unei persoane juridice, oricare dintre directori este cercetat sau a fost condamnat în ultimii cinci ani pentru implicare în activități frauduloase implicând certificatele sau unitățile Kyoto, spălarea de bani, finanțarea terorismului sau alte infracțiuni grave pentru care contul poate servi drept instrument;

(c) dacă administratorul național are motive rezonabile să creadă că respectivele conturi ar putea fi folosite în activități frauduloase implicând certificatele sau unitățile Kyoto, spălarea de bani, finanțarea terorismului sau alte infracțiuni grave;

(d) dintr-un motiv prevăzut de legislația națională.

(3) Dacă administratorul național refuză deschiderea unui cont, persoana care solicită deschiderea contului poate contesta refuzul înaintea autorității competente în temeiul legislației naționale, care solicită administratorului național fie să deschidă contul, fie să își susțină refuzul printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.

Articolul 21

Reprezentanți autorizați

(1) Fiecare cont, cu excepția contului de verificator, are cel puțin doi reprezentanți autorizați. Contul de verificator are cel puțin un reprezentant autorizat. Reprezentanții autorizați inițiază tranzacții și alte procese în numele titularului de cont.

(2) În afară de reprezentanții autorizați menționați la alineatul (1), conturile pot avea de asemenea reprezentanți autorizați care au doar drept de vizualizare a contului.

(3) Conturile pot avea unul sau mai mulți reprezentanți autorizați suplimentari. Aprobarea unui reprezentant autorizat suplimentar este necesară în plus față de aprobarea unui reprezentant autorizat pentru a iniția o tranzacție, cu excepția:

(a) transferurilor către un cont inclus în lista de conturi de încredere din registrul Uniunii a titularului de cont; și

(b) tranzacțiilor inițiate de platforme externe care beneficiază de scutire în temeiul articolului 18 alineatul (4).

(4) Titularii de cont pot permite accesul la conturile lor prin intermediul unei platforme externe. Titularii de cont care permit accesul la conturile lor prin intermediul unei platforme externe desemnează ca reprezentant autorizat o persoană care este deja reprezentantul autorizat al unui cont pentru platforme externe.

(5) Dacă reprezentantul autorizat nu poate accesa registrul Uniunii din motive tehnice sau de altă natură, administratorul național poate să inițieze tranzacții în numele reprezentantului autorizat, la cerere, cu condiția ca administratorul național să permită astfel de cereri și ca accesul să nu fi fost suspendat în conformitate cu prezentul regulament.

(6) Specificațiile tehnice și privind schimbul de date pot stabili un număr maxim de reprezentanți autorizați și reprezentanți autorizați suplimentari pentru fiecare tip de cont.

(7) Reprezentanții autorizați și reprezentanții autorizați suplimentari trebuie să fie persoane fizice cu vârsta de peste 18 ani. Toți reprezentanții autorizați și reprezentanții autorizați suplimentari ai unui singur cont trebuie să fie persoane diferite, dar aceeași persoană poate fi reprezentant autorizat sau reprezentant autorizat suplimentar pentru mai multe conturi. Statul membru al administratorului național poate impune ca cel puțin unul dintre reprezentanții autorizați ai unui cont să fie rezident permanent în respectivul stat membru, cu excepția conturilor de verificatori.

Articolul 22

Desemnarea și aprobarea reprezentanților autorizați și a reprezentanților autorizați suplimentari

(1) Atunci când se solicită deschiderea unui cont, viitorul titular al contului desemnează un număr de reprezentanți autorizați și reprezentanți autorizați suplimentari în conformitate cu articolul 21.

(2) La desemnarea unui reprezentant autorizat sau a unui reprezentant autorizat suplimentar, titularul contului furnizează informațiile solicitate de administrator. Aceste informații includ cel puțin datele stabilite în anexa VII.

(3) În termen de 20 de zile lucrătoare de la primirea tuturor informațiilor necesare în conformitate cu alineatul (2), administratorul național aprobă un reprezentant autorizat sau reprezentant autorizat suplimentar sau informează titularul de cont că se refuză aprobarea. În cazul în care evaluarea informațiilor privind persoana propusă necesită mai mult timp, administratorul poate prelungi procesul de evaluare cu cel mult 20 de zile lucrătoare suplimentare, transmițând titularul de cont o notificare privind prelungirea.

(4) Administratorul național verifică dacă informațiile și documentele furnizate pentru desemnarea unui reprezentant autorizat sau a unui reprezentant autorizat suplimentar sunt complete, actualizate, exacte și reale.

(5) Un administrator național poate refuza aprobarea unui reprezentant autorizat sau a unui reprezentant autorizat suplimentar:

(a) dacă informațiile și documentele furnizate sunt incomplete, neactualizate, inexacte sau false;

(b) dacă persoana propusă ca reprezentant este cercetată sau a fost condamnată în ultimii cinci ani pentru activități frauduloase implicând certificatele sau unitățile Kyoto, spălarea de bani, finanțarea terorismului sau alte infracțiuni grave pentru care contul poate servi drept instrument;

(c) dintr-un motiv prevăzut de legislația națională.

(6) Dacă administratorul național refuză să aprobe un reprezentant autorizat sau un reprezentant autorizat suplimentar, titularul contului poate contesta refuzul înaintea autorității competente în temeiul legislației naționale, care solicită administratorului național fie să aprobe reprezentantul, fie să își susțină refuzul printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.

Articolul 23

Actualizarea informațiilor privind contul și a informațiilor privind reprezentanții autorizați

(1) Toți titularii de conturi notifică administratorului național, în termen de 10 zile lucrătoare, orice modificare a informațiilor trimise în vederea deschiderii contului. Pe lângă aceasta, titularii de conturi confirmă administratorului național, până la data de 31 decembrie a fiecărui an, că informațiile privind contul lor sunt în continuare complete, actualizate și reale.

(2) În cazul în care a avut loc fuziunea a doi sau mai mulți operatori de aeronave sau dacă a avut loc o sciziune în doi sau mai mulți operatori de aeronave, operatorii de aeronave adresează o notificare administratorului contului lor în termen de 10 zile lucrătoare.

(3) Notificarea modificărilor este însoțită de dovezile solicitate de administratorul național în conformitate cu prezenta secțiune. În termen de 15 zile lucrătoare de la primirea notificării și a informațiilor justificative, administratorul național pertinent aprobă actualizarea informațiilor. Administratorul poate refuza actualizarea informațiilor în conformitate cu articolul 22 alineatele (4) și (5), informând titularul de cont cu privire la acest fapt. Refuzul poate fi contestat înaintea autorității competente sau a autorității pertinente în temeiul legislației naționale, conform articolului 20.

(4) Cel puțin o dată la trei ani, administratorul național verifică dacă informațiile furnizate pentru deschiderea unui cont sunt în continuare complete, actualizate, exacte și reale și solicită titularului de cont să notifice orice modificare, dacă este cazul.

(5) Titularul unui cont de depozit pentru operatori poate să vândă sau să cedeze contul său de depozit pentru operatori numai împreună cu instalația aferentă contului respectiv.

(6) Sub rezerva alineatului (5), niciun titular de cont nu poate să vândă sau să cedeze altei persoane dreptul său de proprietate asupra contului.

(7) Un reprezentant autorizat sau un reprezentant autorizat suplimentar nu poate transfera statutul său ca atare unei alte persoane.

(8) Un titular de cont poate solicita revocarea unui reprezentant autorizat aferent unui cont. La primirea solicitării, administratorul național suspendă accesul reprezentantului autorizat sau al reprezentantului autorizat suplimentar. În termen de 10 zile lucrătoare de la primirea solicitării, administratorul responsabil îl revocă din această calitate pe reprezentantul autorizat.

(9) Un titular de cont poate desemna noi reprezentanți autorizați sau reprezentanți autorizați suplimentari în conformitate cu articolul 22.

(10) Dacă statul membru de administrare al unui operator de aeronave se schimbă în conformitate cu procedura prevăzută la articolul 18a din Directiva 2003/87/CE sau datorită extinderii Uniunii Europene, administratorul central actualizează administratorul național al contului aferent de depozit pentru operatorii de aeronave. Dacă se schimbă administratorul unui cont de depozit pentru operatorii de aeronave, noul administrator poate solicita operatorului de aeronave să prezinte informațiile pentru deschiderea contului de care are nevoie în conformitate cu articolul 15 și informațiile cu privire la reprezentanții autorizați de care are nevoie în conformitate cu articolul 21.

(11) Sub rezerva alineatului (10), statul membru responsabil de administrarea contului nu se schimbă.

Articolul 24

Lista de conturi de încredere

(1) Conturile de livrare pentru licitații, conturile de depozit și conturile de tranzacționare pot dispune de o listă de conturi de încredere în registrul Uniunii.

(2) Conturile deținute de același titular de cont sunt incluse automat în lista conturilor de încredere.

(3) Modificarea listei de conturi de încredere se inițiază și se finalizează prin procedura stabilită la articolul 36 pentru transferurile specificate în capitolul V secțiunea 6. Modificarea se confirmă de un reprezentant autorizat suplimentar sau, dacă nu a fost desemnat niciun reprezentant autorizat suplimentar, de alt reprezentant autorizat. Termenul prevăzut la articolul 36 alineatul (4) nu se aplică ștergerii conturilor din lista de conturi de încredere; pentru toate celelalte modificări aduse listei conturilor de încredere, termenul este de 7 zile.

SECȚIUNEA 3

Închiderea conturilor

Articolul 25

Închiderea conturilor

Sub rezerva articolului 29 alineatul (1), în termen de 10 zile lucrătoare de la primirea solicitării din partea titularului unui cont diferit de cele menționate la articolele 26, 27, 28, administratorul închide contul.

Articolul 26

Închiderea conturilor de depozit pentru operatori

(1) În termen de 10 zile lucrătoare, autoritatea competentă adresează o notificare administratorului național cu privire la revocarea sau suspendarea unei autorizații de emisii de gaze cu efect de seră sau la notificarea faptului că instalația a fost închisă. În termen de 10 zile lucrătoare de la această notificare, administratorul național consemnează data relevantă în registrul Uniunii.

(2) Administratorul național poate să închidă un cont de depozit pentru operatori până la data de 30 iunie a anului care urmează celui în care a fost închisă instalația ori a fost revocată sau suspendată autorizația de emisii de gaze cu efect de seră, dacă instalația relevantă a restituit o cantitate de certificate cel puțin egală cu emisiile sale verificate.

Articolul 27

Închiderea conturilor de depozit pentru operatorii de aeronave

Conturile de depozit pentru operatorii de aeronave se închid numai de către administratorul național dacă acesta este însărcinat de autoritatea competentă să facă acest lucru deoarece autoritatea competentă a constatat că operatorul de aeronave a fuzionat cu un alt operator de aeronave sau că operatorul de aeronave și-a încetat permanent toate operațiunile vizate de anexa I la Directiva 2003/87/CE, fie printr-o notificare din partea titularului de cont, fie prin alte dovezi.

Articolul 28

Închiderea conturilor de verificatori

(1) În termen de 10 zile lucrătoare de la primirea din partea unui verificator a unei solicitări de închidere a contului său, administratorul național închide contul verificatorului.

(2) Autoritatea competentă poate, de asemenea, să îl însărcineze pe administratorul național să închidă un cont de verificator atunci când este îndeplinită una dintre următoarele condiții:

(a) acreditarea verificatorului a expirat sau a fost retrasă;

(b) verificatorul și-a încetat activitatea.

Articolul 29

Soldul pozitiv al conturilor la închidere

(1) Dacă într-un cont pe care un administrator urmează să îl închidă conform articolelor 25, 26 și 27 există un sold pozitiv de certificate sau de unități Kyoto, administratorul solicită mai întâi titularului de cont să specifice un alt cont în care să fie transferate certificatele sau unitățile Kyoto respective. Dacă titularul de cont nu a răspuns solicitării administratorului în termen de 40 de zile lucrătoare, administratorul transferă certificatele și unitățile Kyoto în contul său național de depozit.

(2) Dacă într-un cont la care s-a suspendat accesul în conformitate cu articolul 31 există un sold pozitiv de certificate sau de unități Kyoto, autoritatea competentă poate solicita ca certificatele și unitățile Kyoto respective să fie transferate imediat în contul național de depozit pertinent.

Articolul 30

Închiderea conturilor și revocarea reprezentantului autorizat la inițiativa administratorului

(1) Dacă, în pofida notificărilor repetate, situația care a dus la suspendarea accesului la conturi în temeiul articolului 31 nu este rezolvată într-o perioadă de timp rezonabilă, autoritatea competentă îl poate însărcina pe administratorul național să închidă sau, în cazul conturilor de depozit pentru operatori sau a conturilor de depozit pentru operatorii de aeronave, să pună în starea „blocat” conturile la care este suspendat accesul, până când autoritatea competentă stabilește că situația care a determinat suspendarea nu mai există.

(2) Dacă un cont de tranzacționare sau un cont de depozit personal prezintă un sold egal cu zero și nu s-a înregistrat nicio tranzacție timp de un an, administratorul național poate adresa titularului contului de tranzacționare sau de depozit personal o notificare privind închiderea contului în termen de 40 de zile lucrătoare în cazul în care administratorul național nu primește o cerere de menținere a contului. Dacă administratorul național nu primește o astfel de cerere din partea titularului contului, administratorul național poate închide contul.

(3) Administratorul național închide orice cont de depozit pentru operatori dacă autoritatea competentă îl însărcinează să facă acest lucru deoarece nu există nicio perspectivă rezonabilă ca operatorul instalației să restituie alte certificate.

(4) Administratorul național poate să revoce un reprezentant autorizat sau un reprezentant autorizat suplimentar în cazul în care consideră că aprobarea reprezentantului autorizat sau a reprezentantului autorizat suplimentar ar fi trebuit refuzată în temeiul articolului 22 alineatul (3), în special dacă descoperă că documentele și datele de identificare furnizate la numirea acestuia au fost incomplete, neactualizate, inexacte sau false.

(5) În termen de 30 de zile calendaristice, titularul contului poate contesta schimbarea stării contului în conformitate cu alineatul (1) ori revocarea unui reprezentant autorizat sau a unui reprezentant autorizat suplimentar în conformitate cu alineatul (4), înaintea autorității competente în temeiul legislației naționale, care fie solicită administratorului național să redeschidă contul sau să restabilească în funcție pe reprezentantul autorizat sau pe reprezentantul autorizat suplimentar, fie susține schimbarea stării contului sau revocarea printr-o decizie motivată, sub rezerva cerințelor prevăzute de legislația națională care urmăresc un obiectiv legitim, compatibil cu prezentul regulament, și sunt proporționate.

SECȚIUNEA 4

Suspendarea accesului la conturi

Articolul 31

Suspendarea accesului la conturi

(1) Un administrator poate suspenda accesul unui reprezentant autorizat sau al unui reprezentant autorizat suplimentar la orice cont din registru sau la procesele la care reprezentantul autorizat ar avea în mod normal acces, dacă administratorul are motive rezonabile să creadă că reprezentantul autorizat:

(a) a încercat să acceseze conturi sau să inițieze procese pentru care nu este autorizat;

(b) a încercat în mod repetat să acceseze un cont sau să inițieze un proces utilizând un nume de utilizator și o parolă care nu corespund; sau

(c) a încercat să compromită securitatea, disponibilitatea, integritatea sau confidențialitatea registrului Uniunii sau a EUTL ori a datelor prelucrate sau stocate în acestea.

(2) Un administrator poate suspenda accesul tuturor reprezentanților autorizați sau reprezentanților autorizați suplimentari la un anumit cont dacă este îndeplinită una dintre următoarele condiții:

(a) titularul de cont a decedat și nu are un succesor legal sau a încetat să existe ca persoană juridică;

(b) titularul de cont nu și-a achitat taxele;

(c) titularul de cont a încălcat termenii și condițiile aplicabile contului;

(d) titularul de cont nu a fost de acord cu modificările termenilor și condițiilor stabilite de administratorul național și de administratorul central;

(e) titularul de cont nu a notificat modificarea informațiilor privind contul sau nu a furnizat dovezi legate de modificarea informațiilor privind contul sau legate de noi cerințe de informații privind contul;

(f) titularul de cont nu a menținut numărul minim necesar de reprezentanți autorizați pentru cont;

(g) titularul de cont nu a respectat cerința statului membru de a avea un reprezentant autorizat cu reședința permanentă în statul membru al administratorului național;

(h) titularul de cont nu a respectat cerința statului membru ca titularul de cont să aibă reședința permanentă sau să fie înregistrat în statul membru al administratorului contului.

(3) Un administrator poate suspenda accesul tuturor reprezentanților autorizați sau reprezentanților autorizați suplimentari la un anumit cont, precum și posibilitatea de a iniția procese din acel cont:

(a) pe o perioadă de maximum două săptămâni, în cazul în care administratorul are motive rezonabile să creadă că respectivul cont a fost folosit sau va fi folosit în scopuri frauduloase, pentru spălare de bani, finanțare a terorismului sau alte infracțiuni grave; sau

(b) pe baza prevederilor legislației naționale care urmăresc un obiectiv legitim și în conformitate cu acestea.

(4) Administratorul național poate suspenda accesul la un cont în cazul în care consideră că deschiderea contului ar fi trebuit refuzată în conformitate cu articolul 20 sau că titularul contului nu mai îndeplinește cerințele de deschidere a contului.

(5) Administratorul contului ridică suspendarea imediat după rezolvarea situației care a determinat suspendarea.

(6) În termen de 30 de zile calendaristice, titularul de cont poate contesta suspendarea accesului în conformitate cu alineatele (1) și (3) înaintea autorității competente sau a autorității pertinente în temeiul legislației naționale, care solicită administratorului național fie să restabilească accesul, fie să își susțină suspendarea printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.

(7) Autoritatea competentă sau Comisia pot, de asemenea, să îl însărcineze pe administratorul național sau pe administratorul central să pună în aplicare o suspendare.

(8) O autoritate națională de aplicare a legii din statul membru al administratorului poate solicita de asemenea administratorului să pună în aplicare o suspendare în temeiul legislației naționale și în conformitate cu aceasta.

(9) Atunci când accesul la un cont de depozit pentru platforme externe este suspendat, administratorul suspendă, de asemenea, accesul platformei externe la conturile de utilizatori, acordat în conformitate cu articolul 21 alineatul (4). Atunci când accesul reprezentanților autorizați și al reprezentanților autorizați suplimentari ai unui cont pentru platforme externe este suspendat, administratorul suspendă, de asemenea, accesul acestor reprezentanți autorizați de un titular de cont pentru platforma externă în conformitate cu articolul 21 alineatul (4).

(10) În cazul în care titularul unui cont de depozit pentru operatori sau al unui cont de depozit pentru operatori de aeronave este împiedicat să restituie certificatele în cele 10 zile lucrătoare care precedă termenul de restituire prevăzut la articolul 12 alineatele (2a) și (3) din Directiva 2003/87/CE din cauza suspendării în conformitate cu prezentul articol, administratorul național, la solicitarea titularului contului, restituie numărul de certificate specificat de titularul contului.

CAPITOLUL IV

EMISIILE VERIFICATE ȘI CONFORMITATEA

Articolul 32

Date privind emisiile verificate pentru un operator de instalații sau de aeronave

(1) Fiecare operator și operator de aeronave alege un verificator din lista verificatorilor înregistrați la administratorul național care îi administrează contul. Dacă un operator sau un operator de aeronave este, de asemenea, verificator, acesta nu se poate alege pe sine ca verificator.

(2) Administratorul național, autoritatea competentă sau, în urma hotărârii autorității competente, titularul contului sau verificatorul introduce date privind emisiile pentru anul anterior până la data de 31 martie.

(3) Datele privind emisiile anuale sunt transmise utilizând formatul prevăzut în anexa VIII.

(4) În urma verificării satisfăcătoare, în conformitate cu articolul 15 primul paragraf din Directiva 2003/87/CE, a raportului unui operator privind emisiile unei instalații în cursul anului precedent sau a raportului unui operator de aeronave privind emisiile generate de toate activitățile de aviație pe care le-a realizat în cursul anului precedent, verificatorul sau autoritatea competentă aprobă emisiile anuale verificate.

(5) Emisiile aprobate în conformitate cu alineatul (4) sunt marcate în registrul Uniunii de administratorul național sau de autoritatea competentă ca fiind verificate. Autoritatea competentă poate hotărî ca, în locul administratorului național, verificatorul să fie responsabil de marcarea emisiilor ca verificate în registrul Uniunii.

(6) Autoritatea competentă îl poate însărcina pe administratorul național să corecteze emisiile anuale verificate pentru o instalație sau pentru un operator de aeronave în scopul asigurării conformității cu articolele 14 și 15 din Directiva 2003/87/CE, prin introducerea în registrul Uniunii a emisiilor verificate sau estimate corectate pentru anul respectiv pentru respectiva instalație sau pentru operatorul de aeronave.

(7) În cazul în care, la data de 1 mai a fiecărui an, nu s-a înregistrat în registrul Uniunii nicio valoare pentru emisiile verificate ale unei instalații sau ale unui operator de aeronave pentru anul precedent sau dacă cifra pentru emisiile verificate s-a dovedit a fi incorectă, orice estimare a emisiilor introdusă în locul acesteia în registrul Uniunii se calculează cât mai apropiat posibil în conformitate cu articolele 14 și 15 din Directiva 2003/87/CE.

Articolul 33

Blocarea conturilor din cauza netransmiterii emisiilor verificate

(1) În cazul în care, la data de 1 aprilie a fiecărui an, emisiile anuale verificate ale unei instalații sau ale unui operator de aeronave pentru anul precedent nu au fost înregistrate în registrul Uniunii, registrul Uniunii pune contul respectiv de depozit al operatorului sau al operatorului de aeronave în starea „blocat”.

(2) Atunci când toate emisiile verificate întârziate ale instalației sau ale operatorului de aeronave pentru anul respectiv au fost înregistrate în registrul Uniunii, registrul Uniunii pune contul în starea „deschis”.

Articolul 34

Calcularea cifrei care indică starea de conformitate

(1) La data de 1 mai a fiecărui an, registrul Uniunii determină cifra care indică starea de conformitate pentru anul precedent pentru fiecare instalație și fiecare operator de aeronavă cu un cont de depozit pentru operatori sau operatori de aeronave deschis sau blocat, prin calcularea sumei tuturor certificatelor restituite pentru perioada în curs minus suma tuturor emisiilor verificate în perioada în curs până în anul în curs inclusiv, plus un factor de corecție.

(2) Factorul de corecție menționat la alineatul (1) este egal cu zero dacă cifra care indică starea de conformitate din ultimul an al perioadei precedente a fost mai mare decât zero, însă este egal cu cifra care indică starea de conformitate din ultimul an al perioadei precedente dacă aceasta din urmă este mai mic sau egal cu zero.

(3) Registrul Uniunii înregistrează cifra care indică starea de conformitate pentru fiecare instalație și operator de aeronave, pentru fiecare an.

CAPITOLUL V

TRANZACȚII

Articolul 35

Doar tranzacțiile menționate în mod expres în prezentul regulament pentru fiecare tip de cont sunt inițiate de respectivul tip de cont.

Articolul 36

Executarea transferurilor

(1) Pentru toate tranzacțiile specificate în capitolul V care nu sunt inițiate de o platformă externă, registrul Uniunii solicită o confirmare în afara benzii înainte de inițierea tranzacției. O tranzacție este inițiată doar dacă un reprezentant autorizat suplimentar, a cărui aprobare este necesară în temeiul articolului 21 alineatul (3), a confirmat tranzacția în afara benzii.

(2) Pentru toate transferurile specificate la articolul 59 și în capitolul V secțiunea 6, transferul este inițiat imediat dacă este confirmat între orele 10.00 și 16.00 CET de luni până vineri inclusiv, cu excepția sărbătorilor naționale din statele membre care decid să suspende curgerea intervalului de timp în temeiul alineatului (3). Un transfer confirmat la orice altă oră este inițiat în ziua următoare, de luni până vineri, la ora 10.00 CET.

(3) Pentru toate transferurile de certificate și unități Kyoto specificate la articolele 59 și 60 și pentru toate transferurile specificate la articolul 61 către conturi din afara listei de încredere a titularului contului de tranzacționare, între inițierea și comunicarea transferului spre finalizare în temeiul articolului 78 se aplică un interval de 26 de ore. Curgerea acestui interval de timp se suspendă sâmbăta și duminica, între orele 00.00 și 24.00 CET. Statele membre pot decide să suspende curgerea acestui interval de timp și între orele 00.00 și 24.00 CET în zilele de sărbătoare națională dintr-un anumit an, cu condiția publicării deciziei respective până la data de 1 decembrie a anului anterior.

(4) Dacă un reprezentant al unui cont suspectează că un transfer a fost inițiat în mod fraudulos, cu cel puțin două ore înainte de sfârșitul intervalului de timp menționat la alineatul (3) acesta poate solicita administratorului național să anuleze transferul în numele său, înainte ca transferul să fie comunicat spre finalizare. Titularul de cont raportează frauda suspectată autorității naționale competente de aplicare a legii imediat după înaintarea solicitării. Raportarea respectivă se înaintează administratorului național în termen de 7 zile.

(5) După inițierea transferului în temeiul alineatelor (1) și (2), se transmite o notificare către toți reprezentanții conturilor, indicând propunerea de inițiere a transferului.

Articolul 37

Caracterul certificatelor și finalitatea tranzacțiilor

(1) Un certificat sau o unitate Kyoto este un instrument dematerializat fungibil care poate fi tranzacționat pe piață.

(2) Caracterul dematerializat al certificatelor și al unităților Kyoto implică faptul că evidențele registrului Uniunii constituie o dovadă prima facie și suficientă a proprietății asupra unui certificat sau unei unități Kyoto și a oricărui alt aspect a cărui înregistrare în registru este impusă sau autorizată de prezentul regulament.

(3) Fungibilitatea certificatelor și a unităților Kyoto implică faptul că orice obligații de recuperare sau restituire care ar putea apărea în temeiul legislației naționale cu privire la un certificat sau la o unitate Kyoto se aplică doar certificatului sau unității Kyoto în natură. Mai precis:

(a) sub rezerva articolului 64 și a procedurii de reconciliere prevăzute la articolul 77 din prezentul regulament, o tranzacție devine finală și irevocabilă în urma finalizării sale conform articolului 78. Fără a aduce atingere niciunei dispoziții sau măsuri de remediere în temeiul legislației naționale care ar putea genera o cerință sau un ordin de executare a unei noi tranzacții în registru, niciun act cu putere de lege sau act administrativ și nicio dispoziție sau uzanță privind anularea contractelor sau a tranzacțiilor nu duce la invalidarea în registru a unei tranzacții care a devenit finală și irevocabilă în temeiul prezentului regulament;

(b) nicio dispoziție din prezentul articol nu împiedică un titular de cont sau o terță parte de a-și exercita orice drept sau revendicare rezultată din tranzacție, care le revine conform legii, inclusiv de recuperare, de restituire sau de solicitare de daune, în legătură cu o tranzacție care a devenit finală în registru, de exemplu în caz de fraudă sau de eroare tehnică, atât timp cât aceasta nu are ca rezultat anularea, revocarea sau invalidarea tranzacției din registru.

(4) Dacă acționează cu bună credință, cumpărătorul sau deținătorul unui certificat sau al unei unități Kyoto obține titlul de proprietate asupra certificatului sau unității Kyoto degrevat de orice sarcină aferentă titlului de proprietate al persoanei care transferă.

SECȚIUNEA 1

Crearea certificatelor

Articolul 38

Crearea certificatelor

(1) Administratorul central poate crea un cont UE de cantitate totală, un cont UE de cantitate totală pentru aviație, un cont UE de licitații și/sau un cont UE de licitații pentru aviație, după caz; acesta creează sau anulează conturile și certificatele în funcție de necesitățile care decurg din legislația Uniunii, inclusiv conform prevederilor de la articolul 10a alineatul (8) din Directiva 2003/87/CE, articolul 10 alineatul (1) din Regulamentul (UE) nr. 1031/2010, articolul 41 alineatul (1) din Regulamentul (UE) nr. 920/2010 sau din legislația adoptată în temeiul articolului 3e alineatul (3), al articolului 9 și al articolului 9a din Directiva 2003/87/CE.

(2) La momentul sau momentele adecvate, Comisia îl poate însărcina pe administratorul central să creeze o serie de certificate generale echivalente în total cu numărul determinat în conformitate cu articolul 2 alineatul (1) din Decizia 2010/670/UE a Comisiei (15) în conturi sau pentru transferul în conturi deschise în scopurile prevăzute la articolul 10a alineatul (8) din Directiva 2003/87/CE („cont NER300”).

(3) Registrul Uniunii alocă fiecărui certificat, la crearea acestuia, un cod unic de identificare a unității.

SECȚIUNEA 2

Transferuri între conturi înainte de licitații și alocare

Articolul 39

Transferul certificatelor generale care urmează să fie licitate

(1) Administratorul central transferă, în timp util și în numele adjudecătorului pertinent desemnat în conformitate cu Regulamentul (UE) nr. 1031/2010, certificatele generale din contul UE de cantitate totală în contul UE de licitații, într-o cantitate corespunzătoare volumelor anuale determinate în conformitate cu articolul 10 din Regulamentul (UE) nr. 1031/2010.

(2) În cazul modificării volumelor anuale în conformitate cu articolul 14 din Regulamentul (UE) nr. 1031/2010, administratorul central transferă, după caz, o cantitate corespunzătoare de certificate generale din contul UE de cantitate totală în contul UE de licitații sau din contul UE de licitații în contul UE de cantitate totală.

Articolul 40

Transferul certificatelor generale care urmează să fie alocate cu titlu gratuit

Administratorul central transferă, în timp util, certificatele generale din contul UE de cantitate totală în contul UE de alocare, într-o cantitate corespunzătoare sumei certificatelor alocate cu titlu gratuit în conformitate cu tabelele naționale de alocare ale fiecărui stat membru.

Articolul 41

Transferul certificatelor generale pentru rezerva destinată noilor intrați

(1) Administratorul central transferă, în timp util, certificatele generale din contul UE de cantitate totală în contul UE de rezervă pentru noii intrați, într-o cantitate echivalentă cu 5 % din volumul de certificate la nivelul întregii Uniuni, determinat prin deciziile adoptate în conformitate cu articolele 9 și 9a din Directiva 2003/87/CE, din care se scade numărul celor care urmează să fie create în conformitate cu articolul 38 alineatul (2).

(2) Dacă volumul de certificate la nivelul întregii Uniuni crește în urma unei decizii adoptate în conformitate cu articolele 9 și 9a din Directiva 2003/87/CE, administratorul central transferă certificate generale suplimentare din contul UE de cantitate totală în contul UE de rezervă pentru noii intrați, într-o cantitate echivalentă cu 5 % din creșterea volumului de certificate la nivelul întregii Uniunii.

(3) Dacă volumul de certificate la nivelul întregii Uniuni scade în urma unei decizii adoptate în conformitate cu articolele 9 și 9a din Directiva 2003/87/CE, administratorul central elimină certificate generale din contul UE de rezervă pentru noii intrați, într-o cantitate echivalentă cu 5 % din scăderea volumului de certificate la nivelul întregii Uniuni.

(4) În cazul alocării de certificate noilor intrați sau al alocării de certificate noilor intrați în urma extinderii semnificative a capacității în conformitate cu articolele 19 și 20 din Decizia 2011/278/UE, volumul final rezultat de certificate alocate cu titlu gratuit operatorului pentru întreaga perioadă de comercializare, care este introdus în EUTL în conformitate cu articolul 49 alineatul (2), se transferă de administratorul central din contul UE de rezervă pentru noii intrați în contul UE de alocare.

Articolul 42

Transferul certificatelor pentru aviație care urmează să fie licitate

(1) Administratorul central transferă, în timp util și în numele adjudecătorului pertinent desemnat în conformitate cu Regulamentul (UE) nr. 1031/2010, certificatele pentru aviație din contul UE de cantitate totală pentru aviație în contul UE de licitații pentru aviație, într-o cantitate echivalentă cu volumele anuale determinate în conformitate cu articolul 12 alineatul (1) din Regulamentul (UE) nr. 1031/2010.

(2) În cazul ajustării la volumele anuale în conformitate cu articolul 14 din Regulamentul (UE) nr. 1031/2010, administratorul central transferă o cantitate echivalentă de certificate pentru aviație din contul UE de cantitate totală pentru aviație în contul UE de licitații pentru aviație sau, după caz, din contul UE de licitații pentru aviație în contul UE de cantitate totală pentru aviație.

Articolul 43

Transferul certificatelor pentru aviație care urmează să fie alocate cu titlu gratuit

(1) Administratorul central transferă, în timp util, certificatele pentru aviație din contul UE de cantitate totală pentru aviație în contul UE de alocare pentru aviație, într-o cantitate echivalentă cu numărul certificatelor pentru aviație care urmează să fie alocate cu titlu gratuit, determinat prin decizia Comisiei adoptată în temeiul articolului 3e alineatul (3) din Directiva 2003/87/CE.

(2) Dacă numărul certificatelor pentru aviație care urmează să fie alocate cu titlu gratuit crește în urma unei decizii adoptate în conformitate cu articolul 3e alineatul (3) din Directiva 2003/87/CE, administratorul central transferă certificate pentru aviație suplimentare din contul UE de cantitate totală pentru aviație în contul UE de alocare pentru aviație, într-o cantitate echivalentă cu creșterea numărului de certificate pentru aviație care urmează să fie alocate cu titlu gratuit.

(3) Dacă numărul certificatelor pentru aviație care urmează să fie alocate cu titlu gratuit scade în urma unei decizii adoptate în conformitate cu articolul 3e alineatul (3) din Directiva 2003/87/CE, administratorul central elimină certificate pentru aviație din contul UE de alocare pentru aviație, într-o cantitate echivalentă cu scăderea numărului de certificate pentru aviație care urmează să fie alocate cu titlu gratuit.

Articolul 44

Transferul certificatelor pentru aviație în rezerva specială

(1) Administratorul central transferă, în timp util, certificatele pentru aviație din contul UE de cantitate totală pentru aviație în contul UE de rezervă specială, într-o cantitate echivalentă cu numărul de certificate pentru aviație din rezerva specială, determinat prin decizia adoptată în conformitate cu articolul 3e alineatul (3) din Directiva 2003/87/CE.

(2) Dacă numărul certificatelor pentru aviație din rezerva specială crește în urma unei decizii adoptate în conformitate cu articolul 3e alineatul (3) din Directiva 2003/87/CE, administratorul central transferă certificate pentru aviație suplimentare din contul UE de cantitate totală pentru aviație în contul UE de rezervă specială, într-o cantitate echivalentă cu creșterea numărului de certificate pentru aviație din rezerva specială.

(3) Dacă numărul certificatelor pentru aviație din rezerva specială scade în urma unei decizii adoptate în conformitate cu articolul 3e alineatul (3) din Directiva 2003/87/CE, administratorul central elimină certificate pentru aviație din contul UE de rezervă specială, într-o cantitate echivalentă cu scăderea numărului de certificate pentru aviație din rezerva specială.

(4) În ceea ce privește alocarea de certificate din rezerva specială, în conformitate cu articolul 3f din Directiva 2003/87/CE, volumul final rezultat de certificate pentru aviație alocate cu titlu gratuit operatorului de aeronave pentru întreaga perioadă de comercializare, care este introdus în EUTL în conformitate cu articolul 53 alineatul (2) din prezentul regulament, se transferă automat din contul UE de rezervă specială în contul UE de alocare pentru aviație.

Articolul 45

Transferul certificatelor generale în contul UE de cantitate totală

La sfârșitul fiecărei perioade de comercializare, toate certificatele din contul UE de alocare și din contul UE de rezervă pentru noii intrați sunt transferate în contul UE de cantitate totală.

Articolul 46

Transferul certificatelor pentru aviație în contul UE de cantitate totală pentru aviație

La sfârșitul fiecărei perioade de comercializare, toate certificatele rămase în contul UE de rezervă specială sunt transferate în contul UE de cantitate totală pentru aviație.

Articolul 47

Eliminarea certificatelor pentru aviație

Administratorul central se asigură că, la sfârșitul fiecărei perioade de comercializare, toate certificatele rămase în contul UE de alocare pentru aviație sunt transferate în contul UE de eliminare a certificatelor.

SECȚIUNEA 3

Alocarea certificatelor pentru instalațiile staționare

Articolul 48

Tabele naționale de alocare

EUTL conține un tabel național de alocare pentru fiecare stat membru, pentru fiecare perioadă de comercializare. Tabelele naționale de alocare includ informațiile prevăzute în anexa IX.

Articolul 49

Introducerea tabelelor naționale de alocare în EUTL

(1) Până la 30 septembrie 2012, fiecare stat membru notifică Comisiei tabelul său național de alocare.

(2) Comisia îl însărcinează pe administratorul central să introducă tabelul național de alocare în EUTL, în cazul în care consideră că tabelul național de alocare este în conformitate cu Directiva 2003/87/CE și cu Decizia 2011/278/UE. În caz contrar, Comisia respinge tabelul național de alocare într-o perioadă rezonabilă de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, statul membru prezintă Comisiei un tabel național de alocare revizuit.

Articolul 50

Modificarea tabelelor naționale de alocare

(1) Administratorul național modifică tabelul național de alocare din EUTL în cazul în care:

(a) autorizația unei instalații a fost revocată sau a expirat;

(b) o instalație își încetează total sau parțial activitatea;

(c) capacitatea unei instalații a fost redusă semnificativ;

(d) o instalație a fost scindată în două sau mai multe instalații;

(e) două sau mai multe instalații au fuzionat într-o singură instalație.

(2) Statul membru notifică Comisiei orice modificare adusă tabelului său național de alocare, în afara celor prevăzute la alineatul (1), inclusiv alocările acordate noilor intrați sau alocările acordate unui nou intrat datorită extinderii semnificative a capacității. Comisia îl însărcinează pe administratorul central să efectueze modificările corespunzătoare în tabelul național de alocare înregistrat în EUTL, în cazul în care consideră că modificările aduse tabelului național de alocare sunt conforme cu Directiva 2003/87/CE și cu Decizia 2011/278/UE. În caz contrar, Comisia respinge modificările într-o perioadă rezonabilă de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare.

Articolul 51

Alocarea gratuită a certificatelor generale

(1) Administratorul național indică în tabelul național de alocare, pentru fiecare operator, pentru fiecare an și pentru fiecare temei juridic stabilit în anexa IX, dacă instalația respectivă trebuie să primească sau nu o alocare pentru anul respectiv.

(2) Începând de la 1 februarie 2013, în conformitate cu alineatul (1), certificatele generale sunt transferate zilnic automat din contul UE de alocare, în conformitate cu tabelul național de alocare relevant, în contul de depozit, deschis sau blocat, al operatorului relevant.

SECȚIUNEA 4

Alocarea pentru operatorii de aeronave

Articolul 52

Tabele naționale de alocare pentru aviație

EUTL conține câte un tabel național de alocare pentru aviație pentru fiecare stat membru, pentru fiecare perioadă de comercializare. Tabelele naționale de alocare pentru aviație includ informațiile prevăzute în anexa X.

Articolul 53

Introducerea în EUTL a tabelelor naționale de alocare pentru aviație

(1) Până la 30 septembrie 2012, fiecare stat membru notifică Comisiei tabelul său național de alocare pentru aviație.

(2) Comisia îl însărcinează pe administratorul central să introducă tabelul național de alocare pentru aviație în EUTL, în cazul în care consideră că tabelul național de alocare pentru aviație este în conformitate cu Directiva 2003/87/CE, în special cu alocările calculate și publicate de statele membre în temeiul articolului 3e alineatul (4) din Directiva 2003/87/CE. În caz contrar, Comisia respinge tabelul național de alocare pentru aviație într-o perioadă rezonabilă de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, statul membru prezintă Comisiei un tabel național de alocare pentru aviație revizuit.

Articolul 54

Modificarea tabelelor naționale de alocare pentru aviație

(1) Administratorul național modifică tabelul național de alocare pentru aviație din EUTL în cazul în care:

(a) un operator de aeronave și-a încetat activitatea;

(b) un operator de aeronave s-a scindat în doi sau mai mulți operatori de aeronave;

(c) doi sau mai mulți operatori de aeronave au fuzionat într-un singur operator de aeronave.

(2) Statul membru notifică Comisiei modificările aduse tabelului său național de alocare pentru aviație, în afara celor prevăzute la alineatul (1), inclusiv orice alocare din rezerva specială în conformitate cu articolul 3f din Directiva 2003/87/CE.

(3) Comisia îl însărcinează pe administratorul central să efectueze modificările corespunzătoare în tabelul național de alocare pentru aviație înregistrat în EUTL, în cazul în care consideră că modificările aduse tabelului național de alocare pentru aviație sunt conforme cu Directiva 2003/87/CE, în special cu alocările calculate și publicate în temeiul articolului 3f alineatul (7) din Directiva 2003/87/CE, în cazul alocărilor din rezerva specială. În caz contrar, Comisia respinge modificările într-o perioadă rezonabilă de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare.

(4) Dacă o fuziune între operatori de aeronave implică operatori de aeronave administrați de state membre diferite, modificarea în temeiul alineatului (1) litera (c) este inițiată de administratorul național care gestionează operatorul de aeronave a cărui alocare urmează să fie fuzionată cu alocarea altui operator de aeronave. Înainte de a efectua modificarea trebuie obținut consimțământul administratorului național care gestionează operatorul de aeronave a cărui alocare va încorpora alocarea operatorului de aeronave cu care realizează fuziunea.

Articolul 55

Alocarea cu titlu gratuit a certificatelor pentru aviație

(1) Administratorul național indică, pentru fiecare operator de aeronave și pentru fiecare an, dacă operatorul de aeronave trebuie să primească sau nu în anul respectiv o alocare în tabelul național de alocare pentru aviație.

(2) Începând de la 1 februarie 2013, în conformitate cu alineatul (1), certificatele pentru aviație sunt transferate zilnic automat din contul UE de alocare pentru aviație în contul de depozit, deschis sau blocat, al operatorului de aeronave relevant, în conformitate cu tabelul de alocare relevant.

SECȚIUNEA 5

Licitație

Articolul 56

Tabele de licitație

EUTL conține două tabele de licitație pentru fiecare platformă de licitație, pentru fiecare an calendaristic începând cu 2012, unul pentru licitarea certificatelor generale și unul pentru licitarea certificatelor pentru aviație. Tabelele de licitație includ informațiile prevăzute în anexa XI.

Articolul 57

Introducerea în EUTL a tabelelor de licitație

(1) În termen de o lună de la stabilirea și publicarea unui calendar de licitație în temeiul articolului 11 alineatul (1), al articolului 13 alineatele (1) și (2) sau al articolului 32 alineatul (4) din Regulamentul (UE) nr. 1031/2010, platforma de licitație relevantă furnizează Comisiei tabelul de licitație corespunzător conform articolului 56.

(2) Comisia îl însărcinează pe administratorul central să introducă tabelul de licitație în EUTL, în cazul în care consideră că tabelul de licitație este conform cu Regulamentul (UE) nr. 1031/2010. În caz contrar, Comisia respinge tabelul de licitație într-o perioadă rezonabilă de timp și informează fără întârziere platforma de licitație, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, platforma de licitație prezintă Comisiei un tabel de licitație revizuit.

Articolul 58

Modificarea tabelelor de licitație

(1) Platforma de licitație relevantă notifică imediat Comisiei orice modificări care trebuie aduse tabelului de licitație.

(2) Comisia îl însărcinează pe administratorul central să introducă tabelul de licitație revizuit în EUTL, în cazul în care consideră că tabelul de licitație revizuit este conform cu Regulamentul (UE) nr. 1031/2010. În caz contrar, Comisia respinge modificările într-o perioadă rezonabilă de timp și informează fără întârziere platforma de licitație, motivându-și decizia și stabilind criteriile care trebuie îndeplinite în vederea acceptării unei notificări ulterioare.

(3) Comisia îl poate însărcina pe administratorul central să suspende transferul certificatelor specificate într-un tabel de licitație dacă sesizează necesitatea unei modificări a tabelului de licitație pe care platforma de licitație nu a notificat-o.

Articolul 59

Licitarea certificatelor

(1) Comisia îl însărcinează pe administratorul central, în timp util, să transfere la cererea adjudecătorului relevant, desemnat în conformitate cu Regulamentul (UE) nr. 1031/2010, certificate generale din contul UE de licitații și/sau certificate pentru aviație din contul UE de licitații pentru aviație în contul de livrare pentru licitații relevant, în conformitate cu tabelele de licitație. Pentru certificatele create în vederea licitațiilor în temeiul articolului 10 alineatul (1) din Regulamentul (UE) nr. 1031/2010, Comisia îl însărcinează pe administratorul central, în timp util, să transfere certificatele, la cererea adjudecătorului relevant, din contul în care au fost create în contul stabilit pentru livrare în urma licitației, astfel cum reiese din tabelul de licitație relevant. Cererea este reprezentată de prezentarea tabelului de licitație în conformitate cu articolul 57.

(2) Titularul contului de livrare pentru licitații relevant asigură transferul certificatelor licitate către ofertanții câștigători sau către succesorii în titlu ai acestora în conformitate cu Regulamentul (UE) nr. 1031/2010.

(3) În conformitate cu Regulamentul (UE) nr. 1031/2010, s-ar putea ca reprezentantul autorizat al unui cont de livrare pentru licitații să trebuiască să transfere toate certificatele care nu au fost livrate din contul de livrare pentru licitații în contul UE de licitații.

SECȚIUNEA 6

Comercializare

Articolul 60

Transferuri de certificate sau de unități Kyoto inițiate de un cont de depozit

La cererea unui titular de cont de depozit, registrul Uniunii realizează un transfer de certificate sau de unități Kyoto către un cont sau către lista de conturi de încredere a titularului de cont, cu excepția cazului în care transferul este interzis de starea contului care inițiază sau care primește transferul.

Articolul 61

Transferuri de certificate sau de unități Kyoto inițiate de un cont de tranzacționare

La cererea titularului unui cont de tranzacționare, registrul Uniunii realizează un transfer de certificate sau de unități Kyoto către un cont de depozit sau către un cont de tranzacționare din registrul Uniunii, cu excepția cazului în care transferul este interzis de starea contului care inițiază transferul.

SECȚIUNEA 7

Restituirea certificatelor

Articolul 62

Restituirea certificatelor

(1) Un operator sau un operator de aeronavă restituie certificate propunând registrului Uniunii:

(a) să transfere un număr specificat de certificate create pentru conformitate în aceeași perioadă de comercializare din contul de depozit al operatorului relevant sau din contul de depozit al operatorului de aeronave relevant către contul UE de eliminare a certificatelor;

(b) să înregistreze numărul și tipul de certificate transferate ca fiind restituite pentru emisiile instalației operatorului sau pentru emisiile operatorului de aeronave pentru perioada în curs.

(2) Certificatele pentru aviație pot fi restituite numai de operatorii de aeronave.

(3) Un certificat care a fost deja restituit nu poate fi restituit din nou.

SECȚIUNEA 8

Eliminarea certificatelor

Articolul 63

Eliminarea certificatelor

(1) Registrul Uniunii dă curs oricărei cereri din partea unui titular de cont, în temeiul articolului 12 alineatul (4) din Directiva 2003/87/CE, care dorește eliminarea certificatelor deținute în conturile titularului, prin:

(a) transferul unui număr specificat de certificate din contul corespunzător către contul UE de eliminare a certificatelor Uniunii; și

(b) înregistrarea numărului de certificate transferate ca fiind eliminate pentru anul în curs.

(2) Certificatele eliminate nu se înregistrează ca fiind restituite pentru nicio categorie de emisii.

SECȚIUNEA 9

Anularea tranzacțiilor

Articolul 64

Anularea proceselor finalizate care au la bază o eroare

(1) În cazul în care un titular de cont sau un administrator național acționând în numele titularului de cont a inițiat, în mod involuntar sau eronat, una dintre tranzacțiile enumerate la alineatul (2), titularul contului poate propune administratorului contului, printr-o cerere scrisă, să efectueze anularea tranzacției finalizate. Cererea se semnează în mod corespunzător de reprezentantul sau reprezentanții autorizați ai titularului contului care sunt abilitați să inițieze tipul de tranzacție ce urmează să fie anulată și se trimite prin poștă în termen de cinci zile lucrătoare de la finalizarea procesului. Cererea trebuie să conțină o declarație care să indice faptul că tranzacția a fost inițiată în mod eronat sau involuntar.

(2) Titularii de cont pot propune anularea următoarelor tranzacții:

(a) restituirea de certificate;

(b) eliminarea de certificate.

(3) Dacă administratorul contului consideră că cererea îndeplinește condițiile prevăzute la alineatul (1) și este de acord cu cererea, poate propune anularea tranzacției în registrul Uniunii.

(4) Dacă un administrator național a inițiat în mod involuntar sau eronat una dintre tranzacțiile enumerate la alineatul (5), acesta poate propune administratorului central, printr-o cerere scrisă, să efectueze anularea tranzacției finalizate. Cererea trebuie să conțină o declarație care să indice faptul că tranzacția a fost inițiată în mod eronat sau involuntar.

(5) Administratorii naționali pot propune anularea următoarelor tranzacții:

(a) alocarea de certificate generale;

(b) alocarea de certificate pentru aviație.

(6) Administratorul central se asigură că registrul Uniunii acceptă propunerea de anulare făcută în conformitate cu alineatele (1) și (4), blochează unitățile care urmează să fie transferate prin anulare și înaintează propunerea administratorului central cu condiția respectării tuturor condițiilor următoare:

(a) tranzacția de restituire sau de eliminare a certificatelor care urmează să fie anulată nu a fost finalizată cu peste 30 de zile lucrătoare anterior propunerii administratorului contului în conformitate cu alineatul (3);

(b) anularea nu are ca rezultat neconformitatea niciunui operator într-un an anterior;

(c) contul de destinație al tranzacției care urmează să fie anulată conține încă numărul de unități de tipul celor care au fost implicate în tranzacția ce urmează să fie anulată;

(d) alocarea de certificate generale care urmează să fie anulată a fost efectuată după data de expirare a autorizației instalației.

(7) Administratorul central se asigură că registrul Uniunii finalizează anularea cu diferite unități de același tip care se află în contul de destinație al tranzacției ce urmează să fie anulată.

CAPITOLUL VI

CERINȚE TEHNICE ALE SISTEMULUI DE REGISTRE

SECȚIUNEA 1

Disponibilitate

Articolul 65

Disponibilitatea și fiabilitatea registrului Uniunii și ale EUTL

(1) Administratorul central ia toate măsurile rezonabile pentru a se asigura că:

(a) registrul Uniunii este disponibil pentru acces reprezentanților conturilor și administratorilor naționali 24 de ore din 24, 7 zile din 7;

(b) legăturile de comunicare dintre registrul Uniunii, EUTL și ITL menționate la articolul 6 sunt menținute 24 de ore din 24, 7 zile din 7;

(c) sunt prevăzute componente hardware și software de rezervă necesare în caz de avarie a componentelor primare de hardware și software;

(d) registrul Uniunii și EUTL răspund prompt cererilor efectuate de reprezentanții conturilor.

(2) Administratorul central se asigură că registrul Uniunii și EUTL sunt dotate cu sisteme și proceduri solide care permit protejarea tuturor datelor relevante și facilitează recuperarea rapidă a datelor și operațiunilor în caz de defectare sau catastrofă.

(3) Administratorul central limitează la maximum întreruperile în funcționarea registrului Uniunii și a EUTL.

Articolul 66

Servicii de helpdesk

(1) Administratorii naționali oferă asistență și sprijin, prin servicii naționale de helpdesk, pentru titularii conturilor și reprezentanții conturilor din registrul Uniunii care sunt administrate de ei.

(2) Administratorul central oferă sprijin administratorilor naționali printr-un serviciu central de helpdesk, cu scopul de a-i ajuta să ofere asistență în conformitate cu alineatul (1).

SECȚIUNEA 2

Securitate și autentificare

Articolul 67

Autentificarea registrelor Uniunii

Identitatea registrului Uniunii este autentificată de EUTL, astfel cum este indicat în specificațiile tehnice și privind schimbul de date prevăzute la articolul 79.

Articolul 68

Accesarea conturilor din registrul Uniunii

(1) Reprezentanții conturilor pot să își acceseze conturile din registrul Uniunii prin zona securizată a registrului Uniunii. Administratorul central se asigură că zona securizată a site-ului web al registrului Uniunii este accesibilă prin internet. Site-ul web al registrului Uniunii este disponibil în toate limbile oficiale ale Uniunii Europene.

(2) Administratorul central se asigură că toate conturile din registrul Uniunii, pentru care este activat accesul prin intermediul platformelor externe în conformitate cu articolul 21 alineatul (4) și în cazul cărora unul dintre reprezentanții autorizați este și reprezentantul autorizat al unui cont de platformă externă, pot fi accesate de platforma externă gestionată de titularul contului platformei externe respective.

(3) Comunicările între reprezentanții autorizați sau platformele externe și zona securizată a registrului Uniunii sunt criptate în conformitate cu cerințele de securitate stipulate în specificațiile tehnice și privind schimbul de date prevăzute la articolul 79.

(4) Administratorul central ia toate măsurile necesare pentru ca niciun utilizator neautorizat să nu poată accesa zona securizată a site-ului web al registrului Uniunii.

(5) În cazul în care securitatea acreditărilor unui reprezentant autorizat sau ale unui reprezentant autorizat suplimentar a fost compromisă, reprezentantul autorizat sau reprezentantul autorizat suplimentar suspendă imediat accesul la contul relevant, informează administratorul contului în această privință și solicită înlocuirea.

Articolul 69

Autentificarea și autorizarea reprezentanților autorizați în registrul Uniunii

(1) Registrul Uniunii emite un nume de utilizator și o parolă pentru fiecare reprezentant autorizat și reprezentant autorizat suplimentar pentru ca aceștia să se autentifice în scopul accesării registrului.

(2) Un reprezentant autorizat sau un reprezentant autorizat suplimentar are acces numai la conturile din registrul Uniunii pentru care este autorizat și poate solicita numai inițierea proceselor pentru care este autorizat în conformitate cu articolul 21. Accesul sau solicitarea respectivă se efectuează printr-o zonă securizată a site-ului web al registrului Uniunii.

(3) În afară de numele de utilizator și parola menționate la alineatul (1), în vederea accesării registrului Uniunii este furnizată și o autentificare secundară. Tipurile de mecanisme de autentificare secundară care pot fi utilizate pentru a accesa registrul Uniunii sunt indicate în specificațiile tehnice și privind schimbul de date prevăzute la articolul 79.

(4) Administratorul unui cont poate presupune că un utilizator care a fost autentificat cu succes de registrul Uniunii este reprezentantul autorizat sau reprezentantul autorizat suplimentar înregistrat în temeiul acreditărilor de autentificare furnizate, cu excepția cazului în care reprezentantul autorizat sau reprezentantul autorizat suplimentar informează administratorul contului că securitatea acreditărilor sale a fost compromisă și solicită o înlocuire a acestora.

(5) Reprezentantul autorizat ia toate măsurile necesare pentru a preveni pierderea, furtul sau compromiterea acreditărilor sale. Reprezentantul autorizat raportează imediat administratorului național pierderea, furtul sau compromiterea acreditărilor sale.

Articolul 70

Suspendarea totală a accesului din cauza încălcării securității sau a unui risc de securitate

(1) Comisia îl poate însărcina pe administratorul central să suspende accesul la registrul Uniunii sau la EUTL sau la orice parte din acestea dacă are motive rezonabile să suspecteze încălcarea securității registrului Uniunii sau a EUTL sau că există riscuri serioase de securitate pentru registrul Uniunii sau EUTL care pun în pericol integritatea sistemului, inclusiv a mecanismelor de back-up menționate la articolul 65.

(2) În cazul unei încălcări a securității sau a unui risc privind securitatea care poate conduce la suspendarea accesului, administratorul care sesizează încălcarea sau riscul îl informează prompt pe administratorul central cu privire la posibilele riscuri la care sunt expuse alte părți ale registrului Uniunii. Administratorul central îi informează pe toți ceilalți administratori.

(3) Dacă un administrator constată o situație care impune suspendarea totală a accesului la conturile pe care le administrează în conformitate cu prezentul regulament, acesta transmite cât mai curând posibil un preaviz cu privire la suspendare administratorului central și titularilor de cont. Administratorul central îi informează ulterior, în cel mai scurt timp posibil, pe toți ceilalți administratori.

(4) Preavizul menționat la alineatul (3) indică durata probabilă a suspendării și este afișat în mod vizibil în zona publică a site-ului web al EUTL.

Articolul 71

Suspendarea accesului la certificate sau la unitățile Kyoto în cazul suspectării unei tranzacții frauduloase

(1) Un administrator sau un administrator care acționează la solicitarea autorității competente poate suspenda accesul la certificatele sau la unitățile Kyoto din partea registrului Uniunii pe care o administrează:

(a) pentru o perioadă de maximum două săptămâni, dacă suspectează că certificatele sau unitățile Kyoto au fost folosite într-o tranzacție în scopuri frauduloase, pentru spălare de bani, finanțarea terorismului sau alte infracțiuni grave; sau

(b) pe baza prevederilor legislației naționale care urmăresc un obiectiv legitim și în conformitate cu acestea.

(2) Comisia îl poate însărcina pe administratorul central să suspende accesul la certificatele sau unitățile Kyoto din registrul Uniunii sau din EUTL, pentru o perioadă de maximum două săptămâni, dacă suspectează că certificatele sau unitățile Kyoto au fost folosite într-o tranzacție scopuri frauduloase, pentru spălare de bani, finanțarea terorismului sau alte infracțiuni grave.

(3) Administratorul sau Comisia informează imediat autoritatea competentă de aplicare a legii cu privire la suspendare.

(4) O autoritate națională de aplicare a legii din statul membru al administratorului național îl poate însărcina de asemenea pe administrator să pună în aplicare o suspendare în temeiul legislației naționale și în conformitate cu aceasta.

Articolul 72

Cooperarea cu autoritățile competente și notificarea situațiilor de spălare de bani, finanțare a terorismului sau alte infracțiuni grave

(1) Administratorul național, directorii și angajații acestuia cooperează pe deplin cu autoritățile competente relevante în vederea stabilirii procedurilor corespunzătoare adecvate pentru anticiparea și prevenirea operațiunilor legate de spălarea de bani și de finanțarea terorismului.

(2) Administratorul național, directorii și angajații acestuia cooperează pe deplin cu UIF menționată la articolul 21 din Directiva 2005/60/CE prin:

(a) informarea promptă a UIF, din proprie inițiativă, în cazul în care știu, suspectează sau au motive rezonabile să bănuiască faptul că se desfășoară, s-au desfășurat, se încearcă sau s-a încercat desfășurarea de activități implicând spălarea de bani, finanțarea terorismului sau alte infracțiuni grave;

(b) transmiterea promptă către UIF, la cerere, a tuturor informațiilor necesare, în conformitate cu procedurile stabilite prin legislația aplicabilă.

(3) Informațiile menționate la alineatul (2) trebuie transmise către UIF din statul membru al administratorului național. Măsurile naționale de transpunere a politicilor și procedurilor de management al conformității și de comunicare menționate la articolul 34 alineatul (1) din Directiva 2005/60/CE desemnează persoana sau persoanele responsabile cu transmiterea informațiilor în temeiul prezentului articol.

(4) Statul membru al administratorului național se asigură că măsurile naționale de transpunere a articolelor 26-29, a articolului 32 și a articolului 35 din Directiva 2005/60/CE se aplică administratorului național.

Articolul 73

Suspendarea proceselor

(1) Comisia îl poate însărcina pe administratorul central să suspende temporar acceptarea de către EUTL a unora sau a tuturor proceselor inițiate de registrul Uniunii, în cazul în care acesta nu este operat și întreținut conform dispozițiilor prezentului regulament și adresează imediat o notificare în acest sens administratorilor naționali în cauză.

(2) Administratorul central poate suspenda temporar inițierea sau acceptarea unora sau a tuturor proceselor din registrul Uniunii în scopul de a efectua întreținerea programată sau de urgență a registrului Uniunii.

(3) Un administrator național îi poate solicita Comisiei să restabilească procesele suspendate în conformitate cu alineatul (1) dacă estimează că problemele grave care au determinat suspendarea au fost soluționate. În acest caz, Comisia îl însărcinează pe administratorul central să restabilească procesele respective. În caz contrar, aceasta respinge solicitarea într-o perioadă rezonabilă de timp și informează fără întârziere administratorul național, motivându-și decizia și stabilind criteriile care trebuie îndeplinite în vederea acceptării unei solicitări ulterioare.

SECȚIUNEA 3

Verificarea, înregistrarea și finalizarea automată a proceselor

Articolul 74

Verificarea automată a proceselor

(1) Toate procesele trebuie să se conformeze cerințelor IT generale pentru transmiterea mesajelor electronice, care asigură citirea, verificarea și înregistrarea reușită a unui proces de către registrul Uniunii. Toate procesele trebuie să se conformeze cerințelor specifice legate de procese, prevăzute în prezentul regulament.

(2) EUTL efectuează, pentru toate procesele, controalele automatizate stabilite în specificațiile tehnice și privind schimbul de date de la articolul 79, în scopul identificării neregulilor și discrepanțelor constând în faptul că un proces propus nu respectă cerințele Directivei 2003/87/CE și ale prezentului regulament.

Articolul 75

Detectarea discrepanțelor

(1) În cazul proceselor finalizate prin legătura de comunicare directă între registrul Uniunii și EUTL menționată la articolul 6 alineatul (3), EUTL sistează orice procese dacă identifică discrepanțe la efectuarea controalelor automatizate prevăzute la articolul 76 alineatul (2) și informează registrul Uniunii în acest sens, precum și administratorul conturilor implicate în tranzacția sistată, prin transmiterea unui cod de răspuns de control automatizat. Registrul Uniunii informează imediat titularii de cont în cauză că procesul a fost sistat.

(2) În cazul tranzacțiilor finalizate prin ITL menționat la articolul 6 alineatul (1), ITL sistează orice procese dacă ITL sau EUTL identifică discrepanțe la efectuarea controalelor automatizate menționate la articolul 76 alineatul (2). În urma sistării tranzacției de către ITL, EUTL sistează de asemenea tranzacția. ITL informează administratorii registrelor în cauză cu privire la sistarea tranzacției, prin transmiterea unui cod de răspuns de control automatizat. Dacă unul dintre registrele implicate este registrul Uniunii, acesta informează, de asemenea, administratorul conturilor din registrul Uniunii implicate în tranzacția sistată, prin transmiterea unui cod de răspuns de control automatizat. Registrul Uniunii informează imedia